Midt og Vestsjællands Politi samt Sydsjællands og Lolland-Falsters Politi er til stede ved flere afdelinger af Zealand Business College

Ved du noget? Kontakt Ekstra Bladet på 1224@eb.dk eller sms/mms på 1224 (alm. takst)

Zealand Business College (ZBC) er ramt af en trussel om skoleskydning på en af sine matrikler i Ringsted.

Det bekræfter direktør for ZBC's fire afdelinger i Ringsted, Vordingborg, Roskilde og Næstved, Steen Sørensen, over for Ekstra Bladet.

Se mere video på localeyes.dk

Politiet er ifølge direktøren massivt til stede i flere byer og patruljerer omkring skole-afdelingerne.

- Men truslen om skoleskydning er rettet konkret mod Ringsted-afdelingen. Vi har sat vores beredskabsplan for skoleskydning i værk, siger Steen Sørensen til Ekstra Bladet.

Der er imidlertid ingen, som har set nogen mistænkt omkring skolen. Truslen er blevet opdaget på de sociale medier.

- Og da vi bliver opmærksomme på det i morges og kontakter politiet, er det vores opfattelse, at politiet allerede er klar over truslen og har sat noget i værk, siger Steen Sørensen.

Ekstra Bladet er i besiddelse af truslen, og i den skriver en anonym klokken 20.31 i aftes på siden 4Chan:

- ZBC Ringsted, jeg ville holde fri i morgen, hvis jeg var jer.

Og et foto ved siden af teksten viser et ansigt af en maskeret ung mand.

Ingen undervisning

Der er meget begrænset undervisningsaktivitet på skolen på Ahorn Allé i Ringsted, oplyser direktøren, og på de andre tre adresser har det været nødvendigt at være ekstra opmærksom, siger Steen Sørensen.

- Jeg har lige været i Ringsted, og naturligvis er både elever og undervisere urolige. Alle er urolige, siger Steen Sørensen.

Ekstra Bladet har været i dialog med en lærer på skolen i Ringsted, som fortæller, at personalet er blevet instrueret om at lade al kommunikation med pressen foregå via skoleledelsen.

Hos Midt- og Vestsjællands Politi er der endnu ikke den store iver efter at melde noget ud.

- Vi kan bekræfte, at vi har fået en anmeldelse om nogle trusler, og det overvejer vi nærmere. Truslen er kommet ind via facebook, siger kommunikationsansvarlig Carsten Andersen til Ekstra Bladet.

Allerede klokken 7.55 ankom den første politipatrulje til skolen i Ringsted.

Opdateres...